钦定古今图书集成/明伦汇编/官常典/第460卷 > 桓冲
## 钦定古今图书集成/明伦汇编/官常典/第460卷 > 桓冲

按《晋书桓彝传》，“彝子冲，字幼子。温诸弟中最淹识，有
武干，温甚器之。弱冠，太宰武陵王睎辟，不就，除鹰扬
将军、镇蛮护军、西阳太守。从温征伐有功，迁督荆州
之南阳、襄阳、新野、义阳、顺阳、雍州之京兆、扬州之义
城七郡军事、宁朔将军、义城新野二郡太守，镇襄阳。
又从温破姚襄及卤周城，进号征卤将军，赐爵丰城”
公。寻迁振威将军、江州刺史，领镇蛮护军、西阳、谯二
郡太守。温之破姚襄也，获襄将张骏、杨凝等，徙于寻
阳。冲在江陵，未及之职，而骏率其徒五百人，杀江州
督护赵毗，掠武昌府库，将妻子北叛。冲遣将讨获之，
遽还所镇。初，彝亡后，冲兄弟并少，家贫，母患病，须羊
以解，无由得之。温乃以冲为质羊主，甚富，言不欲为
质，幸为养买德郎。买德郎，冲小字也。及冲为江州，出
射羊主于堂边看，冲识之，谓曰：“我买德也。”遂厚报之。
顷之，进监江荆豫三州之六郡军事、南中郎将、假节，
州郡如故。在江州凡十三年而温薨。孝武帝诏冲为
中军将军、都督扬江豫三州军事、扬豫二州刺史、假
节。时诏赙温钱布漆蜡等物，而不及大殓。冲上疏陈
温素怀，每存清俭，且私物足举凶事，求还官库。诏不
许，冲犹固执不受。初，温执权，大辟之罪，皆自己决。冲
既莅事，上疏以为“生杀之重，古今所慎。凡诸死罪，先
上须报。”冲既代温居任，则尽忠王室。或劝冲诛除时
望，专执权衡，冲不从。谢安以时望辅政，为群情所归，
冲惧逼，宁康三年，乃解扬州，自求外出，桓氏党与以
为非计，莫不扼腕苦谏。郄超亦深止之，冲皆不纳，处
之澹然，不以为恨。忠言嘉谋，每尽心力。于是改授都
督徐、兖、豫、青、扬五州之六郡军事、车骑将军、徐州刺
史，以北中郎府并中军，镇京口，假节。又诏冲及谢安
并加侍中，以甲杖五十人入殿。时丹阳尹王蕴以后
父之重，昵于安，安意欲出蕴为方伯，乃复解冲徐州，
直以车骑将军、都督豫、江二州之六郡军事，自京口
迁镇姑孰。既而苻坚寇凉州，冲遣宣城内史朱序、豫
州刺史桓伊率众向寿阳，淮南太守刘波汎舟淮、泗，
乘虚致讨，以救凉州。乃表曰：“氐贼自并东土，党与实
繁，而蜀汉寡弱，西凉无备”，斯诚暴与疾颠，祗速其亡，
然而天未剿绝，屡为国患。臣闻“胜于无形，功立事表，
伐谋之道，兵之上略。”况此贼陆梁，终必越逸，北狄陵
纵，常在秋冬。今日月迅迈，高风行起，臣辄较量畿甸，
守卫重复。又淮泗通流，长江如海，荆楚偏远，密迩寇
仇。方城汉水，无天险之实，而过备之重，势在西门。臣
虽凡庸，识乏武略，然猥荷重任，思在投袂，请率所统，
径进南郡，与征西将军臣豁参同谋猷。“贼若果驱犬
羊，送死沔汉，庶仰凭正顺，因致人利，一举乘风，扫清
氛秽。不复重劳王师，有事三秦，则先帝盛业，永隆于
圣世，宣武遗志，无恨于在昔。如其慑惮皇威，窥𨵦计
屈，则观兵伺衅，更议进取，振旅旋斾，迟速唯宜。伏愿
陛下览臣所陈，特垂听许。”诏答曰：“丑类违天，比年纵
肆，梁益不守，河西倾丧。每惟宇内未一，愤叹盈怀。将
军经略深长，思筭重复，忠国之诚，形于义旨，览省未
周，以感以慨。寇虽乘间窃利，而以无道临之。黩武穷
凶，虐用其众，灭亡之期，势何得久。然备豫不虞，军之
善政，辄询于群后，敬从高算。想与征西协参令图，嘉
谋远猷，动静以闻。”会张天锡陷没，于是罢兵。俄而豁
卒，迁都督江荆梁益宁交广七州扬州之义成雍州
之京兆司州之河东军事，领护南蛮校尉、荆州刺史，
持节、将军、侍中如故。又以其子嗣为江州刺史。冲将
之镇，帝饯于西堂，赐钱五十万，又以酒三百四十石、
牛五十头犒赐文武。谢安送至漂洲。冲既到江陵，时
苻坚强盛，冲欲移阻江南，乃上疏曰：“自中兴以来，荆
州所镇，随宜回转。臣亡兄温以石季龙死，经略中原，
因江陵路便，即而镇之，事与时迁，势无常定。且兵者
诡道，示之以弱，今宜全重江南，轻戍江北。”南平孱陵
县界，地名上明，田土膏良，可以资业。军人在吴时，乐
“乡城以上四十馀里，北枕大江，西接三峡。若狂狡送
死，则旧郢以北，坚壁不战，接会济江，路不云远，乘其
疲堕，扑翦为易。臣司存阃外，辄随宜处分。”于是移镇
上明，使冠军将军刘波守江陵，谘议参军杨亮守江
夏。诏以荆州水旱饥荒，又冲新移草创，岁运米三十
万斛以供军资，须年丰乃止。坚遣其将苻融寇樊、邓，
石越寇鲁阳，姚苌寇南乡，韦锺寇魏兴，所在陷没。冲
遣江夏相刘奭、南中郎将朱序击之，而奭畏懦不进序又为贼所擒。冲深自咎责，上疏送章节，请解职，不
许。遣左卫将军张元之诣冲，谘谋军事。冲率前将军
刘波及兄子振威将军石民、冠军将军石虔等伐苻
坚，拔坚筑阳，攻武当，走坚兖州刺史张崇。坚遣慕容
垂、毛当寇邓城，苻熙、石越寇新野。冲既惮坚众，又以
疾疫还镇。《上明表》以“夏口江沔冲要，密迩彊寇，兄子
石民堪居此任，辄版督荆江十郡军事、振武将军、襄
城太守。寻阳北接彊蛮，西连荆、郢，亦一任之要。今府
州既分，请以王荟补江州刺史。”诏从之。时荟始遭兄
邵丧，将葬，辞不欲出，于是卫将军谢安更以中领军
谢𬨎代之。冲闻之而怒，上疏以为𬨎文武无堪，求自
领江州，帝许之。冲使石虔伐坚，襄阳太守阎震擒之，
及大小帅二十九人，送于京都，诏归冲府。以平震功，
封次子谦宜阳侯。坚使其将郝贵守襄阳，冲使扬威
将军朱绰讨之，遂焚烧沔北田稻，拔六百馀户而还。
又遣上庸太守郭宝伐坚，魏兴太守褚垣、上庸太守
段方并降之，新城太守麹常遁走，三郡皆平。诏赐钱
百万，袍表千端。初，冲之西镇，以贼寇方彊，故移镇上，
明谓“江东力弱，正可保固封疆，自守而已。”又以将相
异宜，自以德望不逮谢安，故委之内相，而四方镇捍
以为己任。又与朱序款密，俄而序没于贼，冲深用愧
惋。既而苻坚尽国内侵，冲深以根本为虑，乃遣精锐
三千来赴京都。谢安谓三千人不足以为损益，而欲
外示闲暇，闻军在近，固不听。报云：“朝廷处分已定，兵
革无阙，西藩宜以为防。”时安巳遣兄子元及桓伊等
诸军，冲谓不足以为废兴，召佐吏对之，叹曰：“谢安乃
有庙堂之量，不闲将略。今大敌垂至，方游谈不暇，虽
遣诸不经事少年，众又寡弱，天下事可知，吾其左衽
矣。”俄而闻坚破，大勋克举，又知朱序，因以得还。冲本
疾病，加以惭耻，发病而卒，时年五十七岁。赠太尉，本
官如故，谥曰宣穆。赙钱五十万，布五百匹。冲性俭素，
而谦虚爱士。尝浴后，其妻送以新衣，冲大怒，促令持
去。其妻复送之而谓曰：“衣不经新，何缘得故？”冲笑而
服之。命处士南阳刘𬴊之为长史，𬴊之不屈，亲往迎
之，礼之甚厚。又辟处士长沙邓粲为别驾，备礼尽恭，
粲感其好贤，乃起应命。初，郄鉴、庾亮、庾翼临终皆有
表，树置亲戚，唯冲独与谢安书云：“妙灵灵宝尚小，亡
兄寄托不终，以此为恨。”言不及私，论者益嘉之。及丧
下，江陵士女老幼，皆临江瞻送，号哭尽哀。后元篡位，
追赠太傅、宣城王。有七子：嗣、谦、修、崇、弘、羡、怡。